KIRJALLINEN KYSYMYS E-0192/00

esittäjä(t): Raffaele Costa (PPE-DE) komissiolle

(31. tammikuuta 2000)

Aihe: Matkapuhelinten terveysvaarat

Viime kuukausina on useiden tutkimusten tuloksiin perustuen tuotu esille matkapuhelimista aiheutuvan säteilyn kiistämättömiä terveyshaittoja. Tuoreessa ruotsalaistiedemiesten tekemässä tutkimuksessa on selitetty, kuinka myös erilaiset kasvaimet ja synnytyselimiin liittyvät ongelmat johtuvat usein matkapuhelinten ahkerasta käytöstä ja niiden aiheuttamista sähkömagneettisista aalloista.

Matkapuhelimista on vasta äskettäin tullut massailmiö ja markkinoiden valloitus jatkuu edelleen, sillä kehitysnäkymiin sisältyvät sekä määrällinen että laadullinen kehittäminen (esim. UMTS-teknologia, jonka avulla on lähiaikoina tarkoitus yhdistää kaikki mahdolliset matkapuhelinpalvelut ja Internet-verkon tarjoamat palvelut).

Voiko komissio arvioida edellä mainittuja ongelmia sekä kertoa, millaisia poliittisia aloitteita se aikoo edistää tai millaisia toimia se on jo toteuttanut yhteisön kansalaisten terveyden suojelemiseksi ennen ilmiön laajenemista edelleen ja jotta voitaisiin välttää toistamasta samanlaista tragediaa, joka liittyi asbestin teollisuus- ja siviilikäyttöön?

David Byrnen komission puolesta antama vastaus

(14. maaliskuuta 2000)

Komissio antoi ehdotuksen suositukseksi väestön sähkömagneettisille kentille (0 Hz-300 GHz) altistumisen rajoittamisesta, ja neuvosto hyväksyi sen 12. heinäkuuta 1999. Suosituksessaan komissio halusi taata mahdollisimman hyvin, että Euroopan kansalaisten terveyttä suojellaan tehokkaasti tärkeällä alalla, jolla yhteisön lainsäädäntöä ei ollut. Komissio valmistelee standardisointitoimeksiantoa, jotta neuvoston suosituksen perusrajoitukset ja viitetasot otettaisiin huomioon matkapuhelimia koskevissa standardeissa.

Komissio seuraa tiiviisti asioiden kehittymistä ja rahoittaa tällä hetkellä lukuisia tutkimuksia. Kolmannen ja neljännen puiteohjelman yhteydessä komissio rahoitti ja koordinoi sähkömagneettisen säteilyn biolääketieteellisiä vaikutuksia koskeneita COST-toimia (COST 244 vuonna 1992 ja COST 244 a vuonna 1998). Biomed 2 -ohjelmasta on rahoitettu kaksi sähkömagneettisen säteilyn ja syövän yhteyksiin liittyvää tutkimusta. Mittaus- ja testausohjelmasta on myös rahoitettu projekti, jossa on mitattu matkapuhelinten sähkömagneettista säteilyä.

Tutkimuksissa (joissa tutkittiin myös erityyppisten sähkömagneettikenttien mahdollisia lämpövaikutuksia ja häiriövaikutuksia solujen aineenvaihduntaan) ei käynyt ilmi haitallisia terveysvaikutuksia, mutta tarvitaan lisätuloksia, jotta yleisön kysymyksiin voidaan vastata perusteellisesti.

Viidennessä tutkimuksen ja teknologisen kehittämisen puiteohjelmassa (19982002) sähkömagneettinen säteily kuuluu erityisesti avaintoiminnon 4 (Ympäristö ja terveys) ensimmäisen aihealueen Elämänlaatu ja luonnonvarojen hoitaminen työohjelmaan. Hankkeiden joukossa on laaja epidemiologinen tutkimus (Interphone), jota koordinoi kansainvälinen syöväntutkimuskeskus (IARC). Tutkimuksen myötä saataneen luotettavaa selvennystä siihen, voiko matkapuhelimien sähkömagneettinen säteily aiheuttaa syöpää.

Komissio seuraa joka tapauksessa tiiviisti asioiden kehittymistä ja käyttää oikeuttaan tehdä lainsäädäntöehdotuksia, jos sen johtamissa nykyisissä tutkimusohjelmissa käy ilmi uusia terveysriskejä, jotka liittyvät alhaisilla altistustasoilla tapahtuvaan pitkäaikaiseen altistukseen sähkömagneettikentille.